**Prangli, Aksi ja Keri**

Minu kodupaik on Viimsi poolsaare tipus asuvas Rohuneeme külas. Poisikesena meeldis mulle soojadel augustiõhtutel vaadata merele nii läänes kui idas, kus vilkusid majakate tuled. Idas olid need siis vastavalt tindipoti kujulise Keri ja Prangli saare majakate omad. Päevasel ajal aga oli näha vaid kauget Prangli metsamüüri ja valget kirikut. Sest ega 9 km kauguselt suurt rohkem ei näegi.

Räägime nüüd saartest ja saartel toimunust natuke lähemalt. Alustame Pranglist.

Saare pindala on 6,44 km². 20-ndatel aastatel elas Pranglil ja Aksil kokku ligi 600 inimest, kes enamasti lahkusid II maailmasõja aegu või käsu korras pärast sõda. Pranglil on säilinud püsiasustus kuni tänase päevani ning täna elab saarel aastaringselt ametlikel andmetel ligi 80 püsielanikku, kuid põlissaarlased üle 60 ei pakuks. Prangli põhiküladeks on Kelnase, Idaotsa ja Lääneotsa. Sarnaselt teistele Läänemere ja Soome lahe saartele oli ka Prangli asustatud rannarootslaste poolt, sellest tulenevalt on saarel veel tänagi palju rootsipäraseid perenimesid.  
Rannarootslaste järel tulid saarele Eesti ja Soome kalurid ja hülgekütid. Edasi kuulus saar Maardu mõisale, seejärel Haljava mõisale. 1528. a ostis nii Maardu kui Haljava mõisale kuulunud osa ära Johann von Taube – kuulsa rootsi bardi Axel Evert Taube esiisa - ja müüs kohe järgmisel aastal selle Stackelbergidele. Hiljem olevat asunud Pranglis ka poolmõis, mille asukohast pole enam jälgegi.  
Kuid tänasel päeval asub saarel mitmeid huvitavaid vaatamisväärsusi, mis jutustavad Prangli iidset ning omapärast ajalugu.

Per Väino Wieselgren, kes oli aastatel 1930 – 1941 rootsi keele professor Tartu ülikoolis, tundis enne sõja eest põgenemist suurt huvi Põhja-Eesti rannakülades levinud rootsipäraste nimede vastu. Koos Paul Aristega jõudsid nad läbi käia Põhja-Harjumaa ja Naissaare, hiljem küsitlesid ka Rootsis sinnajõudnud paadipõgenikke.

Wieselgren kirjutas, et genealoogia aastaraamatu andmetel on Pranglit esmakordselt mainitud 1387. aastal Rango nime all[[1]](#footnote-1). Edaspidi on nimi muutunud õige mitmel korral, olles Wrano, Wrango, Wrangen, Wrangö, Wrange. Väikeste muudatustega kestab see nimi läbi sajandite, kuni 1714. aastal väidab pastor Wrede, küll Russwurmi sõnade kaudu, et “Wrangelsholm või rootsi keeles Wrangöe on eesti keeles Prangli-saar.” Selge jutt, aga ega see Wrangö ja Wrangeli nimede kasutamist ei lõpetanud. Wieselgren arvab, et üks põhjendus selle nime päritolu selgitamiseks on vana- germaani tüvi “wranga”, mis pidavat tähendama “pöörama, väänama, keerutama, kõveraks tegema jne” ja see vihjab otse saare kujule. Üksiti väidab ta, et kuulsate baltisaksa parunite Wrangelitega pole saare nimel vähimatki pistmist. Tundub, et Wieselgreni mõlemas väites peitubki tõde.

Teine võimalus Prangli nime seletamiseks tuleb soome keelest, sest soomlastel on sõna “ranko” või “ranka”, mis tähendab kas pikki halge või puutüve ilma okste ja juurteta. Et siis meri tõi selliseid puid Prangli randa. Ka eestlastel on samasugune sõna olnud, kuid meil olla “kivi-rank” tähendanud karisid saare ümber.

Kui ma neid oletusi Prangli nime päritolu kohta lugesin, siis tekkis ka mul kui harrastusajaloolasel üks hüpotees. Nimelt on Norra põhjaosas, vastu Venemaa piiri Varangeri fjord, mida venelased nimetavad Varjaagide fjordiks, sest nn viikingiajal (789-1085) kutsuti viikingeid Bütsantsis ja Venemaal varjaagideks. Ja ega seda sõna idamaalased ise välja ei mõelnud, küllap viikingid end ka kuidagi nii nimetasid. Kuna viikingite üks kaubateedest kulges läbi Soome lahe Neevale ja sealt lõunasse Bütsantsi poole, siis miks ei võinud nad Pranglis sõudmisest väsinud käsi puhata ja nii võis Varangeri nime kaudu Wrangö saada ja sellest teevad eestlased juba kerge vaevaga Prangli. Hüpotees nagu iga teinegi.

Kohanimedest tuleb Prangli puhul esmalt meelde Kelnase sadam. Seda nime on Wieselgren kangesti uurinud, kuigi kohe torkab silma suur sarnasus “Källnäs’i” nimega, aga see on rootsi keeles “Allikaneem”. Allika koha pealt jään ma vastuse võlgu, aga neem on seal küll. Või siis teine neem “Muusäär” – kui siit rootsi mõju otsida, siis “mo” (hääldatakse “muu”) on rootsi keeli peenike liiv või nõmm või palu. Kuid kirikuhärra Petersoo on pakkunud teise seletuse, mida ta ühelt vanalt Prangli mehelt kuulnud. Kunagi olevat Muhumaa mees Mihkel ajanud oma paadiga liivamadalasse ja uppunud ning sealt “Muhust” see “muu” tuli, sest nagu juba öeldud, ei taha eestlane seda h-häälikut väga rõhutada.

Kui Leikari kari nime vaadata, siis esmalt tuleb Hiiumaa Leiger meelde, aga samuti ka see, et “lekare” on vanas rootsi keeles pillimees. Mõlemad tähendused aga kahvatuvad, kui Wieselgreni nõunik Pranglist Tammela väitis, et selle kari nimi olnud vanasti Leid-kari. Wieselgren punnis küll vastu, et siis oleks eestlased sellest ammu Leiu-kari teinud, kuid ikkagi sobib see nimi hästi, sest Prangli ümber on neid laevu karile jooksnud küll ja küll. Ja eks siis võis rannas “aagrikku” leida, nagu meie kandis öeldi.

Tõsist muret on Wieselgrenile teinud Rouendi otsa nimi, mida kannab loodesse jooksev maasäär. Rouende oli Rootsis Smålandis koha nimi, kuid … kuni 1415. aastani. Hiljem ei teata sellest enam. Tammela arvas, et ehk hukkus seal “Rouen’i” nime kandnud laev. Sellel jutul on jumet, sest Rouendi otsa lähedal on Takulaeva kari. Aga takk oli vanasti Venemaa tähtis ekspordiartikkel. Tuleb öelda, et neid seletusi Rouendi nime päritolu kohta on veel palju, kuid vast üht tasub mainida – soome keeles on kõrts “rouvi”, mis on laen sama tähendusega rootsi sõnast “krog” (muide minu kodus oli “kruuk” kasutusel “kruusi” tähenduses, mis muutus kruusiks alles onu juures elades, kui ma Reaali õppima läksin). Aga Rouendi otsa kõrtsi ei tea keegi.

Nimede eestistamise ajal 1936. a paiku muutsid oma perekonnanime ligi 70% Prangli elanikest. Sellest hoolimata jäi kasutusse suur hulk rootsi päritolu nimesid: Kröönström, Niiström, Linholm, Aksberg, Sumpärk, Tampärk, Klaaspärk, Puuström, Wiikström, kui vaid mõningaid mainida.

Prangli mehed olid tuntud heade hülgeküttidena, neil oli pea kõigil hülgepüss kodus naela otsas rippumas ja kõigil rannas oma lemmikkivi, mille taga hülgeid passida. Ma ei tea, et mandril selliseid kütte ja püsse oli, kuigi isegi meil kodus kiikus lauda katuse roovlati küljes pütsik vängelt haisva hülgerasvaga ja aeg-ajalt oli näha, kuidas hülged rannalähedases meres uudishimulikult maal toimuvat tegevust jälgisid. Varem ju kummisaapaid polnud, olid nahksaapad ja nende veekindlaks tegemiseks sobis hülgerasv suurepäraselt.

Veel tuleb öelda, et nii kui Prangli inimene suu lahti tegi, oli selge, kust ta pärit on, sest nende keel ja sõnavara olid kohe teistsugused kui meil mandril.

Pranglisse sain ma esimest korda 1977. a juulis, kui olime Mart Rahiga hakanud huvi tundma Põhja-Euroopa randades esinevate kivilabürintide vastu. Minu kalurist naabripoiss oli mulle kunagi öelnud, et tema on Aksil üht sellist labürinti näinud. Saarele saamiseks tuli taotleda piirivalve luba ja selle me lõpuks ka saime. Võib-olla aitas meid selles asjaolu, et Prangli kooli direktoriks oli olnud minu omaaegne matemaatika ja füüsika õpetaja Viimsi 7-kl koolis Heino Kahro. Heino oli kaua aega Prangli kooli direktor olnud, aga siis oli ta juba pensionil. Tal oli kolm poega, oleks olnud ka neli, kuid kui ta naine viimast poega sünnitama hakkas, läks asi nii tõsiseks, et pidi Tallinna tee ette võtma. Oli talv ja meri jääs. Kui nad aga poolele teele jõudsid, siis sõitis nende eest läbi vene piirivalve jäälõhkuja ning sõit jäi katki. Poeg sündis, kuid surnult.

Heino vanem poeg Vambola näitas meile looduslike gaasivarude otsimise jälgi Pranglis.

Prangli gaasileiukoht avastati 1924. a naftaotsingute käigus. Gaasipursked toimusid kvaternaariaegsete savisetete vahelistest liivadest. Esimesest gaasihorisondist eraldus puurmeistri teatel 1,5 atm rõhu juures gaasi ~700 m3/h, teisest 2 atm juures 1000–2000 m3/h ja kolmandast koguni 20 atm juures18 000 m3/h. Selliste selgelt ülepakutud lähteandmetega oleks gaasivarud Prangli saare piires kuni 135 mln m3, mis seletab hilisemat jätkuvat huvi Prangli gaasi vastu. Aastatel 1946 kuni 1960 puuriti saarele veel kuus puurauku, milles toimusid gaasi pursked, nii et pealtvaatajate jutu kohaselt olevat pursked puurtorni sisemuse taevasse lennutanud.

Uuringud näitasid ka, et gaasivarude esialgsed hinnangud on selgelt ülepakutud, ning tõestasid gaasi läätselise leviku. Mõnest puuraugust eraldub siiani piisavalt gaasi toiduvalmistamiseks. Igatahes 1980. a näitas Vambola mulle gaasitoru, mille ta ühest puuraugust oma koju juhtis, nii et ta sai gaasi abil oma vajadused toidutegemiseks nii rahuldatud.

Siia on paslik lisada, et Keri saarel töötas majakas aastatel 1906 kuni 1912 saarelt immitseva maagaasiga, kuid siis said varud otsa. Saar ise asub Pranglist peaaegu täpselt põhja suunas 6.8 km kaugusel, Rohuneeme külast mandril on Keri peaaegu täpselt 20 km kaugusel ja pindala on tal ainult 3.1 ha.

Olgu siinkohal öeldud, et kohe Keri saarest kagus asub Soome lahe sügavaim koht – 121 meetrit.

Teist korda olin Pranglis 1980. a, kui me koos Mart Rahiga olime Eesti haudelindude raamatu koostajate hulgas. Meile oli osaks langenud au uurida Prangli ja Naissaare linnuriiki, kuid Naissaarde meid olümpiamängude tõttu ei lubatudki. Meid oleks lubatud sinna sügisel, aga kuna linnuliike tehakse kindlaks enamasti laulu järgi, siis missugune lind see sügisel ikka enam laulab. Pranglisse me saime, kuid on huvitav märkida, et meid ajas saare peal taga ratsapiirivalve, kuna me polnud sel hommikul neile teatanud, millisesse saare ossa me kavatsesime sel päeval minna! Hiljem sain ma sel ratsaväe hobusel ratsutadagi!

Kui Lennart Meri endale Viimsi poolsaare tippu maa ostis ja maja ehitas, siis ajaloolasena ei jätnud ta seda paika uurimata. Peatselt hakkas ta rääkima Kabelineemest ja Kabelikarist. Tõepoolest on ühel vanal Rootsi kaardil selline neem olemas.

Kuna ma olin käinud tal kodus Aksi labürindi uurimisest rääkimas ja me olime koos hernesuppi söönud, siis soovis ta minu käest ka igasuguseid andmeid oma uue elukoha kohta saada. Kahjuks see kohtumine jäi vikatimehe tõttu ära. Aga kui on tegu Kabelineemega, siis peab ju ka kabel olema. Nii oligi, sest kui Tallinna vaja oli minna, siis Prangli elanikud olevat talvel tulnud üle jää Rohuneeme otsa, ja seal olnud kabelis käinud jumalat tänamas ellujäämise eest.

Rohuneeme otsa ja Prangli vahel käisid Rohuneeme kalurid jääalusel kalapüügil, millest mina poisikesena paaril korral vaatlejana osa võtsin asja teraselt jälgides. Ja kui ma kord juba vanema mehena sellest ühes Viimsi valla avaldatud raamatus kirjutasin, siis muutusin ma üleöö Eesti vaata et kõige tähtsamaks asjatundjaks jääaluse püügi alal. Sest Jõelähtme vald pöördus just niisuguseid sõnu kasutades minu poole, kuna nad soovisid Kostiranna kohta samasugust raamatut välja anda, aga neil enam asjatundjaid ei olnudki.

Prangliga on seotud ka suur mereõnnetus, mis toimus 19. juulil 1969. a ja milles hukkus 12 Tallinna Taksopargi muusikut, kes läksid Pranglisse kontserti andma. Mäletan hästi seda päikesepaistelist ja tuulist päeva, sest olin kodus puhkusel, kui kaks paati sõitsid suure lauluga Rohuneeme sadamast välja. Aga laulsid nad kõvasti, sest tuult oli 6 palli ja piirivalve polevat neid alguses sadamast välja lubanud. Oodates pruukisid nad ohtralt tulivett, kuni lõpuks piirivalve loa andis. Ühes paadis ei olevat tahtnud reisijad sugugi trümmis püsida, sest külgtuul kiigutas paati tublisti ja reisijatel hakkas süda pahaks minema. Nad ronisid kajutist välja tekile. Kapten Heino Luhtsalu, vana kalur, keelas neid mitmel korral tekile tulemast, aga teda ei võetud kuulda. Tuulepoolsel pardal hakkas laine aga inimesi märjaks pritsima. Kõik kogunesid seetõttu paremale pardale ja peatselt oli tulemus käes – paat läks ümber. Paljud päästeti, sest appi tuli ka piirivalve kaater, kuid siiski leidsid 12 inimest seal oma haua. Paat polevat kohe põhja läinud, vaid jäänud kummuli asendis ujuma, kuid kui piirivalve kaater seda pukseerima asus, läks paat põhja, koos seal olnud inimese või inimestega, sest ellujäänute väitel olevat seal paadi alt kostnud kopsimist.

Laeva kapten viidi püssimeeste vahel kolmeks aastaks vangi, kuigi ta milleski süüdi polnud. Kirovi-nimelise kolhoosi laevastiku ülem sai aasta vangikongi. Võimud keelasid karmilt juhtumist rääkimise ja kirjutamise ja isegi mälestusmärki ei lubatud panna sadamasse.

Ka teine suur mereõnnetus on seotud Prangliga ja Eesti suurima laevaga, milleks oli 1910. a [Šotimaal](https://et.wikipedia.org/wiki/%C5%A0otimaa) Dumbartonis ehitatud aurulaev, mida eestlased kasutasid kalapüügi- ja kaubalaevana.

1932. aastal ostis laeva 120 000 [krooni](https://et.wikipedia.org/wiki/Eesti_kroon) eest samal aastal moodustatud heeringapüügi seltsi osaühing [Kalandus](https://et.wikipedia.org/w/index.php?title=Kalandus_(ettev%C3%B5te)&action=edit&redlink=1" \o "Kalandus (ettevõte) (pole veel kirjutatud)), mille juhtivad tegelased olid [Jakob Jürisson](https://et.wikipedia.org/w/index.php?title=Jakob_J%C3%BCrisson&action=edit&redlink=1), Kolumbus, Lambot, Kilu jt. 1932. aastal saabus laev [Tallinna](https://et.wikipedia.org/wiki/Tallinn), kus see kohandati heeringapüügiekspeditsiooni [baaslaevaks](https://et.wikipedia.org/wiki/Baaslaev" \o "Baaslaev).

1941. aasta augustis, kui Punaarmee taandus Wehrmachti eest ja valmistus Eestist evakueeruma, määrati “Eestirand” konvoisse koos tankeriga nr 11, transpordilaevadega “Aegna” ja “A. Ždanov”, hüdrograafialaevaga “Gidrograf”, jäämurdjaga “Oktjabr”, vigastatud hävitajaga “Engels” ning kuue miinitraaleriga.

Algul viidi “Eestirand” reidile ankrusse ristleja Kirovi lähedale. Konvoi väljus Tallinnast 24. augustil kell 10. Mobiliseeritud aeti trümmidesse ning punaste saatesalk ei lubanud neid tekile.

24. augustil ründasid laeva Keri saare juures saksa õhujõudude lennukid. Tabamuse lennukilt Ju 87 sai “Eestirand” kell 15:15, kui asus Keri saare lähistel. Peagi tuli välja, et laeval ei olnud esmaabivahendeid. Tänu kindlatele vaheseintele jäi laev pinnale ja jätkas aeglaselt liikumist, kuid vajus siiski aina sügavale ja veidi vasakule kreeni. Puhkes paanika, mille käigus mitusada meest üle parda hüppasid ja suurem osa neist uppus. Kell 18:15 tuli laeva pommitama ka soome lennuk, ent viskas pommid laevast mööda ja tulistas kuulipildujast laeva ette merre. Laevakapten pööras seepeale kursi Prangli saarele, päästes niimoodi tõenäoliselt 2672 Pranglisse jõudnud inimese elud,

kus nad kolonel Arved Engmanni juhtimisel võimu enda kätte võtsid ja hiljem mandrile tagasi jõudsid. Laeval oli 3560 inimest, nende hulgas ka ligi 40 arreteerimislainest kõrvale jäänud Eesti kõrgemat ohvitseri. Eestiranna pardal olid Harju- ja Läänemaalt ning saartelt mobiliseeritud mehed, keda Nõukogude võimud kavatsesid viia NKVD tööpataljonidesse. Prangli saarele pääsenud 2672 mobiliseeritud pöördusid kodudesse tagasi 31. augustil.

“Eestirand” ise jäi madalikule seisma ning sõja jooksul hävitas punavägi selle lõplikult. 1946. aastal tõsteti see üles ja pukseeriti Paljassaare sadama juurde rannamadalikule ning lõigati kaks aastat hiljem vanarauaks.

Saare kaguotsa lähedal idapoolsel rannal on suur rist “Eestiranna” õnnetuse mälestuseks ja sinna on maetud ka need paljud selles õnnetuses hukkunud.

Saare kaguotsas leiame ka kuulsa Prangli Punase kivi, mis on ainus [rabakivist](https://et.wikipedia.org/wiki/Rabakivi) [hiidrahn](https://et.wikipedia.org/wiki/Hiidrahn" \o "Hiidrahn) [Prangli](https://et.wikipedia.org/wiki/Prangli) saarel.

Punase kivi ümbermõõt on 31,1 meetrit ja kõrgus 2,8 m. Punane kivi pole sugugi punane, sest on kaetud paksu samblike kihiga, nagu ka kõik teised rabakivid Eestis. Kivi on kumera laega ümarakontuuriline rahn, kuid omapäraste veeuuristusjälgedega, mis annab tunnistust kunagisest paigutusest merepõhjal.

Rääkigem nüüd veel ka Aksist.

Kui Prangli oli rootsi merekaartidel Stora Wrangelsholm ehk Suur-Prangli saar, siis Aksile anti Lilla Wrangelsholmi ehk Väike-Prangli saare nimi. Kust see eestikeelne Aksi nimi tuleb, pole sugugi selge. Endine Aksi elanik, sõja-ajal Rootsi põgenenud Harald Aksberg kirjutas kunagi mulle, et tema arvates see nimi tuleneb merelinnu haha (nim hahk) nimest. Mine sa tea. Tõenäosem on nime soome päritolu, sest “haaksi” on soome keeli laev või paat. Rootsi-soome kohanimede uurija Ivar Westmann on just seda meelt. Kuid veel on ju teisigi võimalusi, sest näiteks Emakeele Seltsi väljaannetes on juttu “haks”ist, mis pidavat olema meie oma keeles “valge räim”. Kaluri pojana mina sellist kala küll ei tunne, sest oli vaid tavaline räim ja kevadine kuduräim, kuid mõnikord olevat “haksi” tähendanud ka ogalikku ehk tääglit, nagu meie kandis seda kalakest kutsuti. Miks aga see väike saar peaks ogalikega seotud olema, mine võta sa kinni.

Edasi Harald Aksbergi sõnadega - saarel elanud viis peret, kuid pärast sõda aeti sealt minema ka need, kes Rootsi polnud põgenenud. Saarerahva esiisa olnud Aksi Aabram, kelle järeltulijate hulgas olnud mitu väga andekat inimest – üks teinud isegi oreli valmis ja teisel olnud piibel peas! Harald arvas (koos ajaloolase Heino Gustavsoniga), et see suguvõsa andekus saanud alguse David Wekmani nimelisest mehest, kes teeninud Rootsi käes olnud Suomenlinna kindluses. Kui venelased seda ründasid, andnud vanemad ohvitserid selle liigagi kergesti käest ja nooremad ohvitserid, kes kahtlustasid reeturlust ja olid olnud allaandmise vastu, põgenesid kes kuhu. David Wekman koos ühe kaaslasega tuli Soomest üle jää Aksi välja. Abiellus seal Aabrami tütrega ja rajas pere. Kui palju selles jutus on tõtt, jääb lugeja arvata. Aga saare kagutipu juures on parajatest kividest laotud labürint ehk saareelanike järgi “türgi linn”, mille ava ees on kividest laotud tähed DW ja aastaarv 1841.

Seda labürinti käisime koos Mart Rahiga 1977. a uurimas ja saime Prangli piirivalve vanemleitnandist ülemuselt loa minna, kui tema ka kaasa võtame. Kui me labürindi olime leidnud, siis kõndis ülemus labürindi kolm korda läbi, esiteks tavalise kõnniga, siis joostes ja lõpuks rivisammuga!

Selle labürindi uurimise ajal tekkis mul mõte, et äkki Wieselgren teab asjast rohkem rääkida. Otsisin üles tema aadressi Rootsis ja kirjutasin talle (inglise keeles). Üsna peatselt sain temalt eestikeelse vastuse! Keel oli konarlik, kuid täiesti arusaadav. Kahjuks ei osanud ta midagi lisada sellele, mida me juba teadsime.

Mis aga puutub Aksi Aabrami järeltulijate andekusse, siis võin seda omast käest kinnitada, sest üks Aksbergidest nimega Artur elas Viimsi poolsaarel Pringi külas Suurevälja talus praeguse vabaõhu muuseumi lähedal ja kui kellelgi oli mistahes mehaanilise või elektrilise riistapuuga probleeme, mindi Suureväljale. Ja alati saadi abi. Mina käisin seal jalgratta kaheksaks sõidetud rattaga ja sain ka abi.

Harald uskus kindlalt sellesse, et üks Aksi meestest kolis hiljem Naissaarde, kus abiellus ja pani aluse suguvõsale, kellest võrsus maailmakuulus astro-optik Bernhard Schmidt, kelle optilist skeemi kasutava teleskoobiga tehti kindlaks universumi paisumine. Samal ajal Bernhardi vennapoeg, maalikunstnik Erik Schmidt oli maruliselt selle Haraldi idee vastaline! Kuna ta oli maalinud oma onu portree (väga hea, muide) ja selle kinkinud Eesti Teaduste akadeemiale, siis muutusin ma veidral kombel Eriku isiklikuks autojuhiks pea iga kord, kui ta Eestisse külla tuli. Kui ma kord Erikule ütlesin, et ma vaatasin tema kodusaart kogu lapsepõlve aknast, ja esimest korda sain sinna aga alles XXI sajandi alguses, siis teatas ta mulle, et nojah, eks mandril elasid ikka pärisorjad, aga meie Naissaarel olime vabad rootslased!

Sellega ma oma jutu kodukandi saartest ka lõpetan.

1. *Ortnamn och bebyggelse i Estlands forna och hittillsvarande svenskbygder Ostharrien med Nargö*. [Lund](https://et.wikipedia.org/wiki/Lund), [1951](https://et.wikipedia.org/wiki/1951) [↑](#footnote-ref-1)